ব্রিটেনের বড় রাজকুমার উইলিয়ামের হাতের তেলোর উল্টোপিঠে সাদা দাগগুলি কীসের? প্রধানমন্ত্রী নরেন্দ্র মোদীর সঙ্গে করমর্দনজনিত কালশিটে? নাকি অন্য কিছু? গত তিনদিন ধরে রাজকুমারের ‘দাগি’ হাতের চর্চায় ব্যস্তসমস্ত হয়ে উঠেছে সোশ্যাল মিডিয়া। গত মঙ্গলবার উইলিয়াম এবং রাজবধূ কেটের সঙ্গে নয়াদিল্লিতে দেখা হয়েছিল মোদীর। হায়দরাবাদ হাউসের অলিন্দে রাজদম্পতিকে স্বাগত জানিয়ে মোদী উইলিয়ামের সঙ্গে করমর্দন করেন। ছবিতে দেখা গিয়েছে, মোদী মুঠো খোলার পরে উইলিয়ামের লালচে ত্বকে বৃদ্ধাঙ্গুষ্ঠ, তর্জনী, মধ্যমা, অনামিকা ও কনিষ্ঠার ফ্যাকাসে সাদা ছাপ! জল্পনা চলছে, মোদী নাকি করমর্দনের সময়ে এত জোরে হাত চেপে ধরেছিলেন যে, তাঁরই চিহ্ন ‘সাদাশিটে’ হয়ে ফুটে উঠেছে শ্বেতাঙ্গ উইলিয়ামের ত্বকে!
উইলিয়ামের সঙ্গে করমর্দনের প্রেক্ষিতে বিভিন্ন সংবাদমাধ্যমে আলোচিত হচ্ছে অন্য রাষ্ট্রনেতাদের সঙ্গে মোদীর করমর্দনের ভঙ্গিও। ব্রিটেনের একটি সংবাদপত্র তেমনই কয়েকটি দৃশ্যের ছবি প্রকাশ করে দাবি করেছে, ভারতের বর্তমান প্রধানমন্ত্রীর অভ্যাসই নাকি সজোরে করমর্দন করা! উইলিয়াম-মোদীর করমর্দনের ছবি টুইট করে এক ব্যক্তির মন্তব্য, ‘ভারতের প্রধানমন্ত্রীর নাক্‌ল-ক্র্যাকিং হ্যান্ডশেকের সাম্প্রতিক শিকার’! যদিও মোদীর সঙ্গে হাত মেলাতে গিয়ে এর আগে অন্য কারও হাতে কালশিটে পড়েছিল কি না, সে বিষয়ে স্পষ্ট তথ্য নেই।
হায়দরাবাদ হাউসে রাজকুমার দাঁড়িয়ে রয়েছেন ছবির ফ্রেমের বাঁদিকে। ‘সেমিওলজি’ বা চিহ্নবিজ্ঞান অনুযায়ী, এ ধরনের ছবিতে ফ্রেমের বাঁদিকে যিনি থাকেন, দর্শকের কাছে তাঁর ব্যক্তিত্বই বেশি বড় হয়ে ধরা পড়ে। প্রধানমন্ত্রীর সঙ্গে করমর্দনের সময় উইলিয়ামের হাত নেমেছে উপর থেকে। এইভাবে করমর্দনকে বলে ‘আপার হ্যান্ড পজিশন’। আধিপত্যকামী মনোভাব থেকেই তা হয়। এছাড়াও, করমর্দনের সময় মোদীর হাত ঢাকা পড়েছে উইলিয়ামের হাতে। বিশ্লেষকদের কারও কারও মতে, ছবিতে নিজের আত্ম প্রক্ষেপণ (সেল্ফ প্রোজেকশন) সম্পর্কে অতি সচেতন মোদী হয়তো সেই কারণেই হাত মেলাতে গিয়ে প্রয়োজনের বেশি চাপ দিয়েছেন।
তবে ছবির হাতটি আদৌ উইলিয়ামের, নাকি এর পিছনে কোনও প্রযুক্তিগত কারচুপি রয়েছে, তা নিয়ে প্রশ্ন তুলেছেন কেউ কেউ। একজনের টুইট, ‘প্রধানমন্ত্রীর হাতে পাউডার জাতীয় কিছু লেগেছিল হয়তো। উইলিয়ামের হাতে হয়তো তারই দাগ লেগেছে’!
রাজকুমার উইলিয়ামের সঙ্গে নরেন্দ্র মোদী। (চিহ্নিত) রাজকুমারের ‘দাগি’ হাত।